Končno poročilo pooblaščenca za zaslišanje (1)

Zadeva M.8084 – Bayer/Monsanto

(2018/C 459/09)

1. Komisija je 30. junija 2017 prejela priglasitev predlagane koncentracije v skladu s členom 4 uredbe o združitvah (2), s katero podjetje Bayer Aktiengesellschaft („Bayer“ ali „priglasitelj“) z nakupom delnic („transakcija“) pridobi v smislu člena 3(1)(b) uredbe o združitvah nadzor nad celotnim podjetjem Monsanto Corporation („Monsanto“). Bayer in Monsanto se v nadaljevanju skupaj imenujeta „stranki“.

2. V prvi fazi preiskave Komisije so se pojavili resni dvomi glede združljivosti transakcije z notranjim trgom in Sporazumom EGP, zlasti glede učinkov na konkurenco na področju fitofarmacevtskih sredstev, semen, lastnosti in digitalnega kmetijstva. Komisija je 22. avgusta 2017 sprejela sklep o začetku postopka na podlagi člena 6(1)(c) uredbe o združitvah, h kateremu je priglasitelj 4. septembra 2017 predložil pisna stališča.

3. V skladu s členom 10(3) uredbe o združitvah je bil 19. septembra 2017 in 26. januarja 2018 rok druge faze za presojo transakcije podaljšan za skupno petnajst delovnih dni.

4. Komisija je 4. oktobra 2017 in 16. oktobra 2017 sprejela dva sklepa v skladu s členom 11(3) uredbe o združitvah o začasni odložitvi roka za pregled združitve, ker stranki nista zagotovili nekaterih zahtevanih dokumentov. Prva začasna odložitev je trajala od 21. septembra 2017 do 13. oktobra 2017, druga pa od 10. oktobra 2017 do 3. novembra 2017 in zahtevani dokumenti so bili predloženi v navedenih rokih.

5. Na njihovo zahtevo sem priznal Arbeitsgemeinschaft bäuerliche Landwirtschaft e.V., Avaaz Foundation, DowDuPont Inc. in IPES-Food kot zainteresirane tretje osebe v tem postopku.

6. Komisija je 14. decembra 2017 sprejela obvestilo o nasprotovanju v tej zadevi, ki je bilo istega dne sporočeno strankam. Stranki sta na to obvestilo o nasprotovanju odgovorili 9. januarja 2018. Stranki nista zahtevali možnosti uradnega ustnega zaslišanja, da bi pojasnili svoje argumente.

7. Komisija je 26. januarja 2018 ter 1. in 8. februarja 2018 poslala več dopisov o dejstvih ter strankam omogočila, da predložita pripombe o dodatnih dejstvih.

8. Stranki sta 2. februarja 2018 predložili uradni sklop zavez. Stranki sta 5. februarja 2018 predložili nekoliko spremenjeno različico zavez. Komisija je te zaveze tržno preizkusila 6. februarja 2018. Na podlagi povratnih informacij ciljnega preskusa trga Komisije v zvezi s tem sklopom sta stranki 16. februarja 2018 predložili spremenjene zaveze („končne zaveze“).

9. V osnutku sklepa je Komisija sklenila, da so končne zaveze ustrezne in zadostne za odpravo znatnih ovir za učinkovito konkurenco na področjih, kjer je bilo ugotovljeno bistveno oviranje učinkovite konkurence. Zato Komisija razglaša, da je transakcija združljiva z notranjim trgom in Sporazumom EGP, ob upoštevanju pogojev in obveznosti, s katerimi se zagotovi, da podjetje Bayer izpolnjuje končne zaveze.

10. V skladu s členom 16(1) Sklepa 2011/695/EU sem pregledal osnutek sklepa in zaključil, da se nanaša samo na ugovore, v zvezi s katerimi sta imeli stranki priložnost izraziti svoja stališča.

11. Na splošno ugotavljam, da je bilo učinkovito uveljavljanje procesnih pravic v tej zadevi spoštovano.

Bruselj, 12. marca 2018 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) („Sklep 2011/695/EU“).

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL L 24, 29.1.2004, str. 1) (uredba o združitvah).